SKRIFTLIG FORESPØRGSEL P-1873/00

af Hiltrud Breyer (Verts/ALE) til Kommissionen

(6. juni 2000)

Om: Udsættelse af fristerne for afskaffelse af støtte til atomkraftværker i Tyskland

Ifølge EF-Traktatens artikel 87, stk. 1, er statsstøtte forbudt i Fællesskabet, hvis den påvirker samhandelen mellem medlemsstaterne. Senest efter udløbet af gennemførelsesfristen for direktivet om det indre marked for elektricitet er forudsætningerne for en mere omfattende samhandel mellem medlemsstaterne på elektricitetsområdet.

Hvad angår afgiftsnedsættelsen for samtlige henlæggelser til bortskaffelse af brændselselementer og nedlukning af atomkraftværker i Tyskland er der tale om en ureglementeret afvigelse fra de grundlæggende principper i skatte- og afgiftslovgivningen, som kan sidestilles med statsstøtte, eftersom

- henlæggelserne frit står til rådighed for de berørte virksomheder uden nogen form for lovkrav med hensyn til risiko, udbytte eller beløbsrådighed,

- der ikke ved lov eller gennem myndighedsafgørelser er fastlagt nogen konkrete forpligtelser med hensyn til omkostningerne i forbindelse med demontering af atomkraftværker, og

- henlæggelserne ifølge det nuværende vurderingsgrundlag (f.eks. beretningen fra dereguleringskommissionen 1990/91) er overdrevent store i forhold til omkostningerne i forbindelse med bortskaffelse, således at de på det tidspunkt, hvor der opstår økonomisk behov for at dække disse omkostninger, ikke i fuldt omfang vil kunne finde anvendelse i forbindelse hermed.

1. Er Kommissionen enig i denne holdning?

2. Har Kommissionen allerede taget skridt i forbindelse med denne uhørte overtrædelse af EU's konkurrencebestemmelser?

3. Hvis ikke, må Kommissionen så ikke tage til efterretning, at den vil være nødt til at træffe foranstaltninger, endog i to forskellige sammenhænge (imod loven om strømindkobling), især i betragtning af, at den allerede flere gange er blevet gjort opmærksom på støtten i forbindelse med atomkraftværkernes henlæggelser i Tyskland (Forespørgsel E-2472/97(1) og P-2422/99(2))?

4. Hvilke foranstaltninger og skridt er der planlagt for snarest muligt at bringe disse uregelmæssigheder til ophør?

(1) EFT C 76 af 11.3.1998, s. 114.

(2) EFT C 203 E af 18.7.2000, s. 171.

Svar afgivet på Kommissionens vegne af Mario Monti

(6. juli 2000)

Kommissionen er bekendt med den sagsfremstilling, der i forespørgslen beskrives som en ureglementeret afvigelse fra de grundlæggende principper i skatte- og afgiftslovgivningen og som statsstøtte. Der skal dog først gennemføres yderligere undersøgelser, inden Kommissionen kan tage stilling i sagen. Det er derfor ikke på nuværende tidspunkt muligt at udtale sig om, hvorvidt Kommissionen deler den opfattelse, der kommer til udtryk i forespørgslen.

1. Der er ikke taget stilling i sagen, da de igangværende undersøgelser endnu ikke er afsluttet.

2. Kommissionen skal undersøge de klager om overtrædelse af EU's konkurrenceregler, den har modtaget fra virksomheder og enkeltpersoner. Behandlingen af klagerne afhænger af de enkelte tilfælde og af, hvor indviklede de saglige og juridiske spørgsmål, der skal behandles i hvert enkelt tilfælde er.

3. Kommissionen vil tage stilling til, hvilke skridt og foranstaltninger der skal træffes, når den har foretaget en endelig vurdering af sagen.